Seker die interessantste is of die stryd tussen die Pukke en die Maties ’n kykweer van 2016 se eindstryd wees; en gaan die onderskatte Wits ’n eerste oorwinning behaal; ook, sal die Shimlas hulle voorsprong op die punteleer vergroot; en kan die Madibaz vir Tuks verras?
Maandag se hoogtepunt is gewis die wedstryd tussen die Maties en die Pukke wat in die Danie Craven-stadion beslis word.
Dit is ’n herhaling van verlede jaar se eindstryd toe die Potchefstromers die wedstryd in beseringstyd beklink en die Stellenbosse skare verslae gelaat het.
Maandagaand kry Jeandré Rudolph, kaptein van die Pukke en sy manskappe die kans om weer vir die Maties tong uit te steek. Hoewel daar min van die klas van 2016 se agterspelers oor is, kan die Maties hulle regmaak om deur die senter Henko Marais voosgeduik te word.
Marais en sy sentermaat Elden Schoeman en die heelagter Lugelo Gosa het boonop net ’n halwe geleentheid met die bal in die hand nodig om amok te maak.
Die Ixias sal Maandag Johannesburg toe optrek met die doel om ’n oorwinning te behaal, nadat hulle verlede week naelskraap teen die Ikeys in winderige omstandighede verloor het.
Die Ixias het ’n terugslag beleef met die opwindende heelagter, Darren Adonis, wat verlede week twee keer gaan druk het, maar wat Maandag as gevolg van ’n dyspierbesering die aksie van die kantlyn af sal moet dophou.
Die Shimlas is na twee rondes boaan die punteleer, nadat hulle in albei hulle wedstryde vanjaar met ’n bonuspunt weggestap het.
Die Ikeys kan hulle maar vetsmeer vir ’n warm ontvangs. Die Shimlas het hierdie seisoen opwindende hardlooprugby gespeel, en die Kapenaars gaan hulle keer moet ken.
Daar was wel verlede week in die Ikeys se naelskraapse oorwinning oor die Ixias tekens van briljantheid, maar of dit genoeg is om die Shimlas te klop is ’n ope vraag.
Slaag die Ikeys nie daarin om die Shimlas se lostrio van Bernardus Erasmus, Musa Mahlasela en Daniel Maartens, met die briljante Phumzile Maqondwana wat op die bank sit, hok te slaan nie, kan dit ’n onaangename uitstappie vir die Kapenaars wees.
Dit is die soort vrae wat die Pretorianers Maandag met ’n blink vertoning – en oorwinning – teen die Madibaz kan beantwoord.
Tuks is die afgelope week ’n terugslag toegedien met die nuus dat hulle kaptein Ruan Steenkamp hom by die Bulls in Australië aangesluit het. Maar ’n span bestaan selde uit ’n individu en Chris Massyn, wat sy skoene moet volstaan, is ’n gesoute leier in eie reg.
Die Madibaz het verlede week teen die Pukke gewys hulle is ’n span met baie moed. Spelers soos die kaptein en agsteman Kevin Kaba en die flank Stephanus Niewoudt is vegters tot die einde.